Datteren grillet Lenny Kravitz: – Pleide å være flau
Zoë Kravitz (35) hadde litt av hvert på hjertet da hun møtte opp til farens seremoni i Hollywood tirsdag. Den norgesaktuelle rockeren og skuespilleren Lenny Kravitz (59) ble nemlig hedret med stjerne på ærverdige Hollywood Walk of Fame. Kravitz’ eneste datter, som han har med skuespiller-eksen Lisa Bonet (56), var selvskreven gjest.  Zoë Kravitz – også skuespiller, modell og artist – holdt tale foran de mange fremmøtte. Og hun kostet på seg en aldri så liten «roast». – Det lengste forholdet du noensinne har vært i, må være det du har med nettingskjortene dine. Dere bringer frem det beste i hverandre, fleipet hun, ifølge Cinemablend. – Jeg har sett den utrolige dedikasjonen til kunsten din. Men mest av alt har jeg sett gjennom skjortene dine. Zoë ga seg ikke med det: – Ifølge min far, så er det ikke en skjorte hvis den ikke eksponerer brystvortene dine. Og ja, jeg pleide å være flau da du hentet meg på skolen som barn. Men i dag må jeg si at jeg respekterer det. Du kommer unna med det. Kravitz – for anledningen iført sort og ikke-gjennomsiktig skjorte – sto leende ved siden av og tok grillingen med godt humør. Datteren utbroderte hvor «kult» det også er å ha en pappa som ham. – Men det at du er kul, skyldes ikke solbrillene, skinnbuksene eller nettingtrøyene dine, det skyldes din sanne kjærlighet til livet. Og jeg må si at det å være din datter, er noe av det mest eventyrlige jeg har opplevd. Etter talen vanket det varme klemmer mellom. Overfor People reflekterer Kravitz over stjerneseremonien og livet for øvrig. For tilværelsen var ikke like glamorøs da han vokste opp. – Da jeg var barn, gikk jeg opp og ned disse gatene Men stort sett grublet jeg over hvor jeg skulle sove den natten. Å ha det jeg har nå, føles bare så uvirkelig. Jeg er veldig takknemlig. En rekke kjendiser kastet hadde møtt frem, deriblant filmstjernen Denzel Washington (69), som også holdt tale for vennen.  Zöe hadde med seg filmstjerneforloveden Channing Tatum (43), og i tillegg var TV-vert Sibley Scoles (36) på plass. Til Norge i sommer Lenny Kravitz har beskt Norge flere ganger opp gjennom årene, og i sommer står to norske byer på plakaten. 26. juni spiller 59-åringen på festivalen «By the Pond» i Sandefjord, før turen går videre til Hamar og konsert utenfor Vikingskipet dagen derpå. I 2024 kommer slipper superstjernen sitt tolvte studioalbum, «Blue Electric Light». Da han lanserte låten «TK421!» i oktober i fjor, skapte han overskrifter med å være splitter naken i musikkvideoen. Når en celebritet belønnes med egen stjerne på den ærverdige Hollywood-gaten, er det resultat av en iherdig kampanje i regi av denne personens tilhengere. Organisasjonen Hollywood Chamber of Commerce mottar hvert år om lag 300 forslag fra fanklubber og agenter. Bare et fåtall av disse ender opp med stjerne. Ktavitz’ stjerne er nummer 2.774 i rekken.
Lenny Kravitz (59) ble tildelt stjerne på Hollywood Walk of Fame med datteren Zoë Kravitz (35) som gjest Zoë holdt en humoristisk tale, inkludert en «roast» om farens kjærlighet for nettingskjorter Kjendiser som Denzel Washington (69) og Channing Tatum (43) deltok Lenny Kravitz skal opptre i Norge i sommer: i Sandefjord og Hamar